Informatīvais ziņojums
“Par 2024. gada 29. februāra-1. marta Eiropas Savienības Izglītības ministru neformālajā padomē (augstākā izglītība) izskatāmajiem Izglītības un zinātnes ministrijas kompetencē esošajiem jautājumiem”

2024. gada 29. februārī un 1. martā Eiropas Savienības (turpmāk – ES) Izglītības ministru neformālās padomes darba kārtībā tiks izskatīts Izglītības un zinātnes ministrijas (turpmāk – ministrija) kompetencē esošs jautājums “Mobilitāte augstākajā izglītībā: kāda ir valsts pieredze? Esošā situācija un prognozes”.
Beļģijas prezidentūras ES Padomē ietvaros organizētās neformālās ES izglītības ministru sanāksmes mērķis ir diskusija par mobilitāti un ar to saistītajiem aspektiem augstākajā izglītībā, ar mobilitāti saprotot pilna laika mobilitāti, kuras rezultātā tiek iegūts grāds vai kvalifikācija citā valstī. Eiropas Izglītības telpas ietvaros ES dalībvalstis turpina attīstīt savas augstākās izglītības sistēmas, lai uzlabotu mobilitātes rādītājus, tas lielā mērā tiek darīts ar ES finansējuma atbalstu, un jo īpaši izmantojot Erasmus+ programmu. 
Prezidentūra savu diskusiju balsta uz jau apstiprinātiem ES Padomes dokumentiem:  2018.gadā apstiprinātajiem Padomes secinājumiem par to, kā sekmēt augstākās izglītības un vidējās izglītības un mācību kvalifikāciju un ārvalstīs pavadītu mācību periodu rezultātu automātisku savstarpēju atzīšanu[footnoteRef:1], kā arī 2017.gada Padomes ieteikumu par absolventu gaitu apzināšanu un 2022.gada Padomes ieteikumu par sadarbību augstākajā izglītībā[footnoteRef:2]. Sadarbība starp dažādām iesaistītajām pusēm ir ievērojami uzlabojusies, un augstākās izglītības iestādes cauri gadiem attīstījušas un paplašinājušas starptautiskās partnerības.  [1:  https://eur-lex.europa.eu/legal-content/LV/TXT/?uri=CELEX:32018H1210(01)]  [2:  Padomes Ieteikums (2022. gada 5. aprīlis), “Veidot tiltus efektīvai sadarbībai augstākās izglītības jomā Eiropā”] 

Mobilitāte visbiežāk tiek lūkota no tās ieguvēju – studentu perspektīvas, taču svarīgi diskutēt par valstu pienesumu, ņemot vērā valstu augstākās izglītības lielumu, struktūru, mērķus, kā tās var uzlabot mobilitāti, jo ieguvumi (stipendijas, valodu iespējas, izglītības iespējas, ģeogrāfiskais tuvums utt.) dažādās valstīs atšķiras.
Beļģijas prezidentūra ministru diskusijai izvēlējusies šādus jautājumus:
1.	Pamatojoties uz jūsu nacionālajām īpatnībām, kā jūs redzat mobilitāti šodien un nākotnē?
2.	Kāds Eiropas līmeņa atbalsts būtu nepieciešams, lai veicinātu pieejamu un ilgtspējīgu mobilitāti ikvienam, ņemot vērā pašreizējās un turpmākās iniciatīvas?
Latvijas pozīcija: 
Saskaņā ar Augstskolu likuma[footnoteRef:3] 45.pantu tiesības studēt augstskolā ir katram Latvijas pilsonim un Latvijas nepilsonim, kā arī ārzemniekam. [3:  https://likumi.lv/ta/id/37967-augstskolu-likums] 

Latvija plānošanas dokumentā Izglītības attīstības pamatnostādnēs 2021.-2027.gadam[footnoteRef:4] ir uzsvērusi akadēmiskā un zinātniskā personāla, studējošo un absolventu pārrobežu mobilitātes nozīmīgumu un paredz stiprināt augstākās izglītības starptautisko sadarbību un internacionalizāciju, t. sk. augstskolu dalību augsta līmeņa starptautiskos konsorcijos, piemēram, Eiropas Universitāšu alianšu iniciatīvā.  [4:  https://likumi.lv/ta/id/324332-par-izglitibas-attistibas-pamatnostadnem-20212027-gadam] 

Latvija mērķtiecīgi veicina augstākās izglītības eksportu, nodrošinot gan mūsdienīgas un kvalitatīvas studiju programmas un studiju vidi, gan augsti kvalificētu akadēmisko personālu, gan piesaistot motivētus studentus. Latvijā 2023./2024. akadēmiskā gada sākumā studēja gandrīz 11 tūkstoši ārvalstu studentu, tādējādi ārvalstu studentu īpatsvaram no kopējā studējošo skaita sasniedzot gandrīz 15%. 
Latvijas augstskolām ir liela pieredze ārvalstu studentu uzņemšanā, tostarp ar trešajām valstīm (liela daļa ārvalstu studentu ir no Indijas un Uzbekistānas, kas kopā ir 37% no visiem ārvalstu studentiem); no Eiropas valstīm lielākais ārvalstu studentu skaits ir no Zviedrijas, Ukrainas un Vācijas. 
Pēc ministrijas datiem ārvalstu studenti visbiežāk izvēlās studēt tādās jomās kā sociālās zinātnes, komerczinības un tiesības, nākamā grupa ir veselības aprūpe un sociālā labklājība un trešā – dabaszinātnes, matemātika un informācijas tehnoloģijas. Tam seko inženierzinātnes, ražošana un būvniecība. Latvijā lielākās ārvalstu studentu uzņēmējas ir Rīgas Tehniskā universitāte un Rīgas Stradiņa universitāte, kas kopā sasniedz vairāk kā pusi no visas ienākošās mobilitātes. Pašreizējā tendence liecina, ka lielākā daļa no ārvalstu studentiem pēc studijām atgriežas mājās, jo īpaši Eiropas studenti, un liela daļa trešo valstu valstspiederīgo pārceļas strādāt uz citu Eiropas valsti.
Saskaņā ar UNESCO Statistikas institūta datiem ārvalstīs (izejošā pilna laika mobilitāte) studē 5107 Latvijas pilsoņi[footnoteRef:5], galvenokārt Lielbritānijā, Vācijā, Dānijā un Amerikas Savienotajās valstīs. Taču Latvija aicina Eiropas valstis aktīvāk diskutēt un vienoties par kopīgas prakses ieviešanu izejošās mobilitātes uzskatē.  [5:  https://uis.unesco.org/en/uis-student-flow#slideoutmenu ] 

Latvija aicina ES līmenī domāt par pilna cikla studiju mobilitātes monitoringa sistēmas izveidi, lai iegūtu kvalitatīvus datus par ienākošo un izejošo mobilitāti. Valstīm lielākoties ir pieejama uzticama informācija tikai par ienākošo mobilitāti, bet trūkst datu par izejošo mobilitāti, kas rada datu trūkumu pamatotiem secinājumiem attiecībā uz līdzsvarotu mobilitāti. 
Latvija aicina aktīvāk rīkoties, lai panāktu automātisku augstākās izglītības kvalifikāciju atzīšanu Eiropas līmenī. 2021.gadā Latvija, Lietuva, Igaunija, Luksemburga, Beļģijas trīs kopienas un Nīderlande parakstīja līgumu par augstākās izglītības kvalifikāciju automātisku atzīšanu starp Baltijas un Beniluksa valstīm[footnoteRef:6], un līgums ir atvērts jaunu dalībvalstu dalībai. Balstoties uz līgumu, kas stāsies spēkā š.g. 1.maijā, augstākās izglītības kvalifikācijas savstarpēji tiks atzītas automātiski, bez jebkādām papildu procedūrām. Līdzīgs līgums jau iepriekš ticis parakstīts starp Baltijas valstīm[footnoteRef:7]. [6:  https://likumi.lv/ta/lv/starptautiskie-ligumi/id/1937]  [7: https://likumi.lv/ta/lv/starptautiskie-ligumi/id/1764-igaunijas-republikas-valdibas-latvijas-republikas-valdibas-un-lietuvas-republikas-valdibas-ligums-par-kvalifikaciju-kas-saistitas] 

Ministrija sadarbībā ar Study in Latvia popularizē Latvijas augstāko izglītību ārvalstīs, nodrošina sadarbības platformu visām augstskolām un valsts institūcijām un sniedz ieguldījumu augstākās izglītības mobilitāšu plānošanā un ārvalstu studentu kā ekonomikas resursa apzināšanā. Ar Valsts pētījumu programmas atbalstu ir sagatavots pārskata ziņojums rīcībpolitikas pilnveidei par starptautisko studentu mobilitāti un tās ekonomisko ietekmi, kas salīdzina vairāku ES valstu pieejas šajā jomā. 
Latvija atzinīgi vērtē vienotu pieeju izglītības dokumentu pieejamībai, kuru nodrošina Eiropas Komisijas izveidotā Europass platforma, Eiropas izglītības iestādēm un kvalifikāciju atzīšanas institūcijām. Latvija novērtē Europass platformas plašo funkcionalitāti. Lai veicinātu iedzīvotāju mobilitāti, būtu vairāk jāveicina Europass platformas izmantošana informācijas sniegšanai par ES valstu kvalifikācijām, t.sk. mikrokvalifikācijām. Līdzīgi kā citur Eiropā, arī Latvijā, atbilstoši Izglītības likumam[footnoteRef:8], Akadēmiskās informācijas centrs izsniedz izziņu par to, kādam Latvijā izsniedzamam izglītības dokumentam vai Latvijā piešķiramam grādam un Latvijas kvalifikāciju ietvarstruktūras līmenim atbilst vai ir pielīdzināms ārvalstī izsniegtais izglītības dokuments. [8:  https://likumi.lv/ta/id/50759#p11_2] 

Augstākās izglītības internacionalizācija ir svarīgs dienaskārtības jautājums gan Eiropā, gan citviet pasaulē, un nozīmīga ir iesaistīto pušu cieša sadarbība. Piemēram, 2022. gada 22. septembrī Izglītības un zinātnes ministrija, Ārlietu ministrija, Iekšlietu ministrija un 15 Latvijas augstskolas parakstīja vienošanos par labu praksi ārvalstu studējošo piesaistē un studiju nodrošināšanā. 2023.gadā Labās prakses augstskolu sarakstam ir pievienojušās vēl 4 Latvijas augstākās izglītības iestādes. Parakstot vienošanos, augstskolas apliecina, ka turpinās darbu pie Latvijas augstākās izglītības starptautiskās atzīšanas, kā arī sekmēs studiju kvalitāti un konkurētspēju. Savukārt valsts sektors šīs vienošanās ietvaros veic nepieciešamos atbalsta pasākumus augstākās izglītības nodrošināšanā, konsulāro pakalpojumu sniegšanā, Latvijas ārpolitikas sekmēšanas jomā, kā arī nodrošina skaidrus principus migrācijai un ieceļošanai Latvijā. Augstākās izglītības internacionalizācijai būtisks ir  ES programmu, t.sk. Erasmus+, atbalsts, un Latvija uzteic jau esošas ilggadējās iniciatīvas kā Erasmus Mundus kopīgie grādi un Eiropas Universitāšu alianšu izveide, kas veicina iespējas studentiem iegūt augstāko izglītību, gūstot pieredzi vairāk kā 1 valstī. Latvija īpaši aicina turpināt starptautisko sadarbību ar programmas partnervalstīm.

